Zvolenská, Zuzana, ministerka zdravotníctva SR (2012-10-16):
Vážená pani predsedajúca, vážení poslanci, vážené pani poslankyne, pardon, je hanba, že zrovna ja som zabudla, ospravedlňujem sa. Jednoznačne musím k predloženému návrhu, tak ako vlastne k celému komplexu zdravotnej politiky v oblasti liekov povedať jedno. Nie je pravda, že lieky zdražia. Lieky zlacnejú. Takisto ako liečenie liekmi pre pacientov v úpravách, ktoré prijímame, zlacnie. Hovorili ste, že niet zásadného rozdielu. Zásadný rozdiel v liekovej politike na ministerstve pod mojím vedením je, že vraciame pacientom sociálnu liekovú politiku. Pre mňa úspora nie je presun časti ceny do peňaženky pacienta. Pre mňa je úspora zníženie ceny lieku. Čo sa týka najnižšej, priemeru troch najnižších cien, musím povedať, že prijatím tohto zákona sa základný spoločenských konsenzus, že dva plus dva sú štyri a 30 deleno 3 je stále 30, 10, už to nejde ani mne, je to tu nejaké nákazlivé, nemení. Ale rozumieme sa, že to nie je o takýchto drobnostiach. Je to zásadná zmena z toho dôvodu, že skutočne sa jedná o výrazne spravodlivejšie stanovenie ceny v dôsledku zohľadňovania kurzov a cien v jednotlivých krajinách. Čo je podstatné pri prijatí komplexu zmien, ktoré sme pripravili, už prestane bezbrehé navyšovanie doplatkov pacientov, najmä v tých častiach, ako boli, v poslednej dobe sme boli svedkami pri kardiochorobách. A nebude to len úspora na strane poisťovne. Základnom našej politiky je okrem neustáleho tlačenia na nižšie ceny a naozaj musím potvrdiť, že pre mňa je správnosťou tejto cesty potvrdenie aj zásadný rozpor, ktorý práve predstavitelia farmaceutického priemyslu vzniesli aj na hospodárskej a sociálnej rade, a ktorí jednomyseľne tam tvrdili, že sa jedná o ďalšie zníženie cien, ktoré už nie je pre nich únosné. Tu zase počúvam, že predmetná úprava prinesie cien zvýšenie. Jednoznačne musím zaujať postoj, lieky zlacnejú. Doplatky prestanú bezbreho rásť. Znova musím povedať, že 4 mil. – áno, je to naozaj, ja nemusím dokazovať, že niečo úžasnejšie vymyslím ako vy, pán poslanec, podstatné je ten dôsledok – dôsledok ale je, že tie 4 mil. sú v tejto chvíli, najmä sú úsporou v zdravotných poisťovniach, kde, áno, je to používané pre nás všetkých, ale za akú cenu. Za cenu absolútneho zvyšovania doplatkov do takej miery, že nám prichádza k podliečovaniu. My nie sme v situácii, aby naši pacienti, ktorí v tejto chvíli čelia hospodárskej situácii takej, aká je, boli predmetom každého kvartálu zvyšovania doplatkov v takto širokom spektre. Preto sme pripravili komplex opatrení. Na jednej strane áno, nastolenie, všetci to vieme, nie je to len výmysel, ktorý sa stal za niektorého toho ktorého ministra, že je stále potrebné tlačiť ceny liekov dole, ale znova hovorím, celú cenu lieku, nie iba úhradu zdravotnej poisťovni na úkor zvyšovania doplatku pacientov. Chcem veľmi poďakovať pani poslankyni, že si dala naozaj námahu, okrem toho, že to pozná z vlastnej praxe, a pozisťovala, ako je to ohľadne očkovania, výsledky tej. Takisto vy ste nazvali našu novelu zbytočnou. Táto snaha bola zbytočná, pretože za celý čas fungovania očkovacieho procesu, tak, ako bol, neprišlo k jedinému poškodeniu zdravia v dôsledku narušenia chladového reťazca, citujem teraz z novely. Bola to zásadná a prvá požiadavka, ktorá rezonovala už za vášho pôsobenia, pán poslanec, a veľmi rezonovala hneď, ako som nastúpila. Musím, bohužiaľ, potvrdiť, je významný pokles zaočkovanosti v povinnom očkovaní, najmä starších detí, u ktorých sa dá odložiť očkovanie. Rovnako ako musím povedať, že prečo sme pristúpili aj k úprave znova antipsychotík, pretože nám začínajú chodiť podliečení pacienti, necítia sa dobre. Máme toto podložené, konzultovali sme to. Prečo sme pristúpili k tejto úprave, tak je, pretože všetky naše kroky sú vždy podložené konzultáciami s odbornou verejnosťou. Možnože keby ste viac hovorili s odbornou verejnosťou, nemuselo vôbec dôjsť k tomu stavu. My naozaj máme veľký problém s antivakcinačnou kampaňou. Vieme dobre, že sú tu rôzne vplyvy, ktoré vstupujú práve do vakcinácie. Pri vyničení ťažkých zásadných smrteľných chorôb nič lepšie ako vakcinácia sme ešte nevymysleli a všetci spoločne ju musíme podporovať tak, ako všetky ostatné preventívne opatrenia. V tejto chvíli musím povedať, že základom nášho smerovania je jednoznačne áno, zvýšiť okamžite, vrátiť zaočkovanosť na pôvodné čísla, pretože tie detičky nám rastú. My musíme zakročiť už teraz, keď tu máme generáciu, ktorá, každým mesiacom sa im to očkovanie odkladá. Po druhé, jednoznačne lieky zlacniť, a to znamená, znížiť celkovú ich cenu. Nie iba presun úhrady zo zdravotnej poisťovne na pacienta. Stabilizovať a zabrániť rastu doplatkov tak, ako sme toho svedkami dnes. A to je výsledkom toho, toto bude výsledkom prijatia komplexu opatrení, ktoré sme spoločne na ministerstve zdravotníctva pripravili v liekovej politike. Čiže ešte raz, som o tom presvedčená, lieky zlacnejú a prestanú nám bezbreho rásť doplatky pre pacientov. Ďakujem.